རྐྱེན་བཟློག་སྐུ་རིམ་ཟབ་མོ་བཞུགས་སོ། །༈ ན་མོ་གུ་རུ་རཏྣ་ཏྲ་ཡཱ་ཡ། །བླ་
མ་དཀོན་མཆོག་གསུམ་ལ་གུས་བཏུད་ནས། །རང་ལ་རང་གིས་གྲོས་འདེབས་ཅུང་
ཟད་བྱ། །ཡོང་ངེས་ཐག་ཆོད་མི་རྟག་འཆི་བ་ལ། །འཇིགས་ནས་ཕན་བྱེད་དམ་ཆོས་
མི་སྒྲུབ་པར། །ཡོང་མིན་ཆ་མེད་གཟའ་ནད་ཐོག་ཟེར་ལ། །སྐྲག་པའི་ཡིད་ལྡན་དགེ་
སློང་བླུན་པོ་ཁྱོད། །ལུང་རིགས་ལམ་ལས་དྲངས་པའི་སྙིང་གཏམ་ལ། །སྒྲ་འཛིན་
གཏོད་ལ་ཙིཏྟའི་དཀྱིལ་དུ་མཚོངས། །སྐྱབས་གནས་བླ་མ་ཡི་དམ་དཀོན་མཆོག་
432

གསུམ། །བཅོས་མཁན་ཕལ་གྱི་དོ་ཟླ་ག་ལ་ཡིན། །དེ་ཕྱིར་སྐྱིད་སྡུག་ལེགས་ཉེས་ཅི་
བྱུང་ཡང་། །བློ་སྙིང་བྲང་གསུམ་གཏད་ན་མི་འཐད་དམ། །རྣམ་དག་ཚུལ་ཁྲིམས་
གཙང་མ་བསྲུང་བ་ནི། །བསངས་ཁྲུས་ཕལ་གྱི་དོ་ཟླ་ག་ལ་ཡིན། །དེ་ཕྱིར་རྣམ་པ་
ཀུན་ཏུ་བསྲན་བཙུགས་ནས། ། དྲན་ཤེས་གཉེན་པོ་བསྟེན་ན་མི་འཐད་དམ། །
བདག་གཞན་མཉམ་བརྗེའི་བྱང་ཆུབ་སེམས་མཆོག་ཉིད། །བྱང་འགྲོལ་ཕལ་གྱི་དོ་ཟླ་
ག་ལ་ཡིན། །དེ་ཕྱིར་ལམ་རིམ་བློ་སྦྱོང་ལེགས་བསྐྱངས་ཏེ། །གཏོང་ལེན་ཡང་ཡང་
སྦྱངས་ན་མི་འཐད་དམ། །ཟབ་ལམ་བདུད་ཀྱི་གཅོད་ཡུལ་ཟབ་མོ་འདི། །གླུད་རྫོང་
ཕལ་གྱི་དོ་ཟླ་ག་ལ་ཡིན། །དེ་ཕྱིར་གཅེས་ཤིང་ཕངས་པའི་སྒྱུ་ལུས་འདི། ། གནོད་
བྱེད་ཡོངས་ལ་བསྡོས་ནི་མི་འཐད་དམ། །རང་སེམས་སྟོང་པའི་གནས་ལུགས་ལྟ་བ་
འདི། །བསྲུང་བ་ཕལ་གྱི་དོ་ཟླ་ག་ལ་ཡིན། །དེ་ཕྱིར་ངེས་དོན་ཕྱག་རྒྱ་ཆེན་པོ་ལ། །
ཡིད་འགྱུར་མྱོང་བ་བཏོན་ན་མི་འཐད་དམ། །མཆོད་སྦྱིན་གཏོར་མའི་ཚུལ་ལ་བརྩོན་
བྱེད་པ། །འདྲེ་འབེབས་ཕལ་གྱི་དོ་ཟླ་ག་ལ་ཡིན། །དེ་ཕྱིར་ཡེངས་མེད་བརྟན་པོའི་
ཏིང་འཛིན་གྱིས། །འཆག་མེད་གཏོར་མ་བཏང་ན་མི་འཐད་དམ། །དེ་ལྟར་ཇི་སྐད་
སྨྲ་བཞིན་ཉམས་བླངས་ན། ། འཕྲལ་རྐྱེན་བར་གཅོད་ཞར་ལ་བཟློག་པར་ངེས། །
གལ་ཏེ་ད་དུང་བཟློག་པར་མ་གྱུར་ན། །སྔོན་གྱི་ལས་ངན་ཡིན་པས་བདག་གིར་
བྱོས། །དེ་ཡི་སྟེང་དུ་ཁམས་གསུམ་སེམས་ཅན་གྱི། །མི་འདོད་སྡུག་བསྔལ་ཐམས་
ཅད་ཧྲིལ་གྱིས་ལོངས། །དུས་གསུམ་སངས་རྒྱས་ཐམས་ཅད་བཀའ་བགྲོས་ཀྱང༌། །
འདི་བས་ཟབ་པའི་གདམས་ངག་ཡོད་རེ་སྐན། །ཚུལ་འདི་ལྕགས་བྱ་གྲོ་བཞིན་ཟླ་བ་
ཡི། །ཡར་ཚེས་དྲག་པོའི་དགོངས་མྱུར་སྦྲེལ་གྱི་དུས། །སྒྱུ་ལུས་འབྱུང་འཁྲུགས་འཚེ་
བས་ཉན་པ་ལ། །ཕན་ཕྱིར་གྲོས་འདེབས་ཡི་གེར་བྲིས་པ་དགེ། །